## Odluka o troškovima u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

### NN 57/1992 (22.9.1992.), Odluka o troškovima u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

# HRVATSKA GOSPODARSKA KOMORA

Upravni odbor Hrvatske gospodarske komore, na temelju odredbe članka
61. stavak 1. Pravilnika o Stalnom izbranom sudištu pri Hrvatskoj gospodarskoj
komori ("Narodne novine", br. 19/85, 1/89, 15/90 i 69/91 i 25/92)
na 5. sjednici održanoj 15. rujna 1992. godine, donio je

## ODLUKU

### o troškovima u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

I. OPĆE ODREDBE

Članak 1.

Ovom odlukom određuju se pravila o troškovima u postupku bez međunarodnog
elementa (domaćim sporovima) pred Stalnim izbranim sudištem pri Hrvatskoj
gospodarskoj komori (u daljnjem tekstu: Izbrano sudište).

Članak 2.

Stranke koje sudjeluju u postupku pred Izbranim sudištem dužne su Izbranom
sudištu naknaditi troškove postupka.

Prilikom podnošenja tužbe odnosno protutužbe tužitelj je dužan radi
podmirenja troškova postupka uplatiti u korist Izbranog sudišta iznos utvrđen
tarifom, koja je sastavni dio ove odluke.

Tužitelj je na poziv Izbranog sudišta dužan, prilikom podnošenja tužbe
ili naknadno u toku postupka, uplatiti iznos koji premašuje onaj utvrđen
tarifom, ako se pokaže da uplaćeni iznos neće biti dovoljan za podmirenje
troškova postupka. Odluku o plaćanju iznosa preko tarife donosi predsjednik
Izbranog sudišta na prijedlog izbranog suda (arbitražriog vijeĆa ili arbitra
pojedinca).

Članak 3.

Osim naknade iz članka 2. stavka 2. ove odluke stranke su dužne posebno
naknaditi Izbranom sudištu troškove prouzročene:

1. izvođenjem dokaza,

2. vođenjem stenografskih bilježaka o izvođenju dokaza

3. održavanjem ročišta izvan sjedišta Izbranog sudišta

4. dolaskom i boravkom arbitera koji nemaju prebivalište u mjestu u
kojem se postupak provodi.

Članak 4.

Troškove za izvođenje dokaza dužna je Izbranom sudištu naknaditi ona
stranka koja predloži izvođenje dokaza.

Kad izvođenje dokaza predlože obje stranke ili kada ga Izbrani sud odredi
po službenoj dužnosti, Izbrani sud će odrediti da iznos potreban za podmirenje
troškova podmire obje stranke u jednakim dijelovima. Ako Izbrano sudište
odredi izvođenje dokaza po službenoj dužnosti, može odrediti da troškove
podmiri samo jedna stranka.

Troškove prouzročene vođenjem stenografskih bilježaka o izvođenju dokaza
dužna je podmiriti ona stranka koja predloži vođenje stenografskog zapisnika.

Članak 5.

Stranka koja je izabrala arbitra koji nema prebivalište u sjedištu Izbranog
sudišta dužna je Izbranom sudištu naknaditi iznos potreban za putne troškove,
dnevnice i izgubljeni osobni dohodak tog arbitra.

Stranka na čiji se prijedlog raspravno ročište održava izvan sjedišta
Izbranog sudišta dužna je naknaditi troškove prouzročene održiavanjem toga
ročišta.

Članak 6.

Naknada troškova iz članka 2. stavka 2. ove odluke plaća se prilikom
podnošenja tužbe ili protutužbe.

Stranke koje su dužne naknaditi posebne troškove iz članka 3. ove odluke
dužne su na poziv tajnika Izbranog sudišta položiti u korist Izbranog sudišta
predujam za podmirenje tih troškova.

O dužnosti polaganja i o visini predujma radi podmirenja troškova iz
članka 3. točke 1. i 3. ove odluke odlučuje, nakon saslušanja tajnika Izbranog
sudišta, arbitar pojedinac odnosno arbitražno vijeće pred kojim se postupak
provodi.

O dužnosti polaganja i o visini predujma za podmirenje troškova iz članka
3. točke 1. i 4. ove odluke odlučuje tajnik Izbranog sudišta

Iznosi naknade troškova i predujmova za podmirenje troškova plaćaju
se u gotovom novcu u korist Izbranog sudišta na blagajni Hrvatske gospodarske
komore ili preko žiro-računa.

Članak 7.

Osoba koja predloži posredovanje Izbranog sudišta radi provođenja postupka
mirenja dužna je prilikom podnošenja prijedloga platiti u korist Izbranog
sudišta radi podmirenja troškova mirenja iznos utvrđen tarifom koja je
sastavni dio ove odluke.

U postupku posredovanja radi mirenja odgovarajuće će se primjenjivati
odredbe članaka 2. do 7. ove odluke.

Na prijedlog tajnika Izbranog sudišta predsjednik Izbranog sudišta može
odlučiti da se predlagaču posredovanja radi mirenja, imajući u vidu tok
i rezultate postupka mirenja, vrati dio iznosa uplaćenog prema odredbi
stavka 1. ovog članka. U tom slučaju odgovarajuće će se primjenjivati odredbe
tar. br. 2. stavak 2. i tar. br. 3. tarife koja je sastavni dio ove odluke.

II. TARIFA

Članak 8.

Tar. br.1.

Za provođenje postupka mirenja i arbitražnog postupka pred Izbranim
sudištem prema odredbama članka 2. stavka 2. i članka 7. stavka 1. ove
odluke plaća se:

1. u stvarima u kojima protuvrijednost predmeta spora u DEM ne prelazi
5.000 DEM - dinarska protuvrijednost iznosa od 500 DEM.

2. u stvarima u kojima protuvrijednost predmeta spora u DEM prelazi
5.000 DEM dinarska protuvrijednost prema iznosima iz slijedeće tabele:

```
_________________________________________________________________________________
                                                Svota honorara:
Vrijednost predmeta                             osnovica (C) i postotak (D)
(od - do) u DEM                         za svotu iznad (A)
_________________________________________________________________________________
od (A)                  do (B)                  osnovica (C)                    % (D)
_________________________________________________________________________________
5.000                   10.000                  500                             7
10.000                  50.000                  850                             5
50.000                  100.000                 2.850                           3
100.000                 200.000                 4.350                           1
200.000                 na više                 5.350                           0.05
_________________________________________________________________________________

```

Ukoliko već nije izražena u DEM, vrijednost predmeta spora u DEM izračunava
se za svrhe tabele iz stavka 1. ovoga članka primjenom srednjeg tečaja
iz tečajne liste Narodne banke Hrvatske.

Dinarsku protuvrijednost uplate izračunava se primjenom srednjeg tečaja
DEM iz tečajne liste Narodne banke Hrvatske važeće na dan uplate.

Tar. br. 2.

Ako u arbitražnom postupku bude izdan platni nalog protiv kojega ne
bude podnesen prigovor, tužitelju će se vratiti 50% od uplaćenog iznosa.

Ako tuženik u pismenom odgovoru na tužbu prizna u cijelosti tužbeni
zahtjev tako da se može donijeti odluka na temelju priznanja, tužitelju
će se vratiti 50% od uplaćenog iznosa.

Zaključak o vraćanju iznosa iz prethodnih stavaka donosi tajnik Izbranog
sudišta.

Tar. br. 3.

Ako tužitelj povuće tužbu odnosno protutužbu može mu se, imajući u vidu
tok postupka koji je prethodio povlačenju tužbe, vratiti dio uplaćenog
iznosa, ali ne više od:

1) 80% u slučaju povlačenja tužbe prije održavanja prvog raspravnog
ročišta,

2) 40% u slučaju povlačenja tužbe u toku prvog raspravnog ročišta.

Zaključak o vraćanju iznosa iz stavka 1. ovog članka donosi na prijedlog
tajnika, predsjednik Izbranog sudišta.

III. ZAVRŠNE ODREDBE

Članak 9.

Na dan stupanja na snagu ove odluke prestaje vrijediti Odluka o troškovima
u postupku pred Stalnim Izbranim sudištem pri Hrvatskoj gospodarskoj komori
("Narodne novine", br. 10/92)

Članak 10.

Ova odluka stupa na snagu danom objave u "Narodnim novinama".

Broj : I-55-314/11-92

Zagreb, 15. rujna 1992.

Predsjednik

**Ivica Gaži, dipl. inž., v. r.**

Odluka, NN 57/1992-1546